সরকারি নিয়ম লঙ্ঘনের অভিযোগ! মুর্শিদাবাদে ক্ষোভ অভিভাবকদের

ভগবানগোলা : সরকারি নিয়ম লঙ্ঘনের অভিযোগ। মুর্শিবাদের (Murshidabad) ভগবানগোলায় (Bhagwangola) ক্ষোভে ফেটে পড়লেন স্থানীয় অভিভাবক ও গ্রামবাসীরা। অভিযোগ করা হয়েছে, ভগবানগোলা ১ ব্লকের অন্তর্গত বাথানপাড়া এলাকার একটি আইসিডিএস কেন্দ্রে (ICDS Centre) শিশুদের জন্য বরাদ্দ ডিম (EGG) বন্ধ রাখা হচ্ছে। এটিকে সরকারি নির্দেশিকার সরাসরি পরিপন্থী বলে বিক্ষোভ দেখান অভিভাবকরা। এ বিষয়ে স্থানীয়দের প্রশ্ন, শিশুদের পুষ্টি সুরক্ষার জন্য চালু থাকা আইসিডিএস প্রকল্পে কেন এমন অনিয়ম চলবে? অভিভাবকদের অভিযোগ, বারবার বিষয়টি জানানো সত্ত্বেও কোনও স্থায়ী সমাধান মেলেনি।

আইসিডিএস ওয়ার্কারদের দাবি, ডিম (EGG) বন্ধ রাখার বিষয়ে কোনও সরকারি নির্দেশ নেই। তবে তাঁদের বক্তব্য, সরকার প্রতি ডিমের দাম ৬ টাকা ৫০ পয়সা নির্ধারণ করলেও বাস্তবে বাজারে ডিম কিনতে হচ্ছে ৮ টাকা ৫০ পয়সা দরে। এই অতিরিক্ত খরচ বহন করা তাঁদের পক্ষে সম্ভব নয় বলেই সপ্তাহে একদিন ডিম সরবরাহ বন্ধ রাখতে হচ্ছে।

আরও খবর : ক্যানিংয়ে MLA কাপকে ঘিরে বিশৃঙ্খলা, পদপিষ্ট হয়ে আহত বহু

শুধু ডিম বিতরণই নয়, সেন্টারের দৈনন্দিন পরিষেবা নিয়েও একাধিক গুরুতর অভিযোগ উঠেছে। অভিভাবকদের দাবি, নির্ধারিত সময়ে আইসিডিএস ওয়ার্কার (ICDS Worker) প্রায়ই এক থেকে দেড় ঘণ্টা পর্যন্ত সেন্টারে অনুপস্থিত থাকেন। ফলে শিশুদের পরিষেবায় বিঘ্ন ঘটছে। রান্নার দায়িত্বে থাকা রাঁধুনীর অভিযোগ, সেন্টারের হেলপার নিয়মিতভাবে রান্নার কাজে সহযোগিতা করেন না। রাঁধুনী জানান, শারীরিক অসুস্থতার কারণে তিনি নিজে রান্না করতে অক্ষম হওয়ায় প্রতি মাসে ৫০০ টাকা পারিশ্রমিক দিয়ে বাইরে থেকে অন্য একজনকে দিয়ে রান্না করাতে হচ্ছে।

এছাড়াও অভিভাবকদের অভিযোগ, হেল্পার সেন্টারে উপস্থিত থাকলেও অধিকাংশ সময় কাজকর্মে সক্রিয় ভূমিকা নেন না। এমনকি এলাকায় কারও মৃত্যু হলে সেই দিন সম্পূর্ণ আইসিডিএস সেন্টার বন্ধ করে দেওয়া হয় বলেও অভিযোগ উঠেছে। এই পরিস্থিতিতে অবিলম্বে প্রশাসনের হস্তক্ষেপ ও আইসিডিএস কেন্দ্রের অনিয়মের নিরপেক্ষ তদন্তের দাবি জানিয়েছেন স্থানীয় অভিভাবকরা।